คนแบงก์หยุดสงกรานต์แค่ 4 วัน
ธปท.กำหนดให้สถาบันการเงินหยุดสงกรานต์เพียง 4 วัน ไม่หยุดวันที่ 12 เม.ย.ตามมติครม. หวั่นผลกระทบต่อระบบการเงิน
6 ก.พ. 2556

ธปท.กำหนดให้สถาบันการเงินหยุดสงกรานต์เพียง 4 วัน ไม่หยุดวันที่ 12 เม.ย.ตามมติครม. หวั่นผลกระทบต่อระบบการเงิน
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวว่า วันหยุดในเทศกาลวันสงกรานต์ปีนี้ สถาบันการเงินหรือธนาคารพาณิชย์ไม่ได้หยุดในวันศุกร์ที่ 12 เม.ย. ตามมติคณะรัฐมนตรี(ครม.) ที่ให้หน่วยงานราชการหยุด 5 วัน เนื่องจากสถาบันการเงินจะหยุดต่อเนื่องเกิน 4 วันไม่ได้ เพราะอาจจะกระทบต่อระบบการเงิน การชำระค่าสินค้าบริการ และการโอนชำระเงินได้ 
ทั้งนี้ ในเทศกาลวันสงกรานต์ปีนี้ สถาบันการเงินจะหยุดต่อเนื่องถึง 4 วัน คือ วันเสาร์ที่ 13 เม.ย. – วันอังคารที่ 16 เม.ย.เท่านั้น
ก่อนหน้านี้ ที่ประชุมครม.เมื่อวันที่ 5 ก.พ.ที่ผ่านมา มีมติเห็นชอบกำหนดวันหยุดราชการต่อเนื่อง 5 วันในช่วงเทศกาลสงกรานต์ในปีนี้ เริ่มตั้งแต่วันที่ 12-16 เม.ย. โดยเพิ่มวันศุกร์ที่ 12 เม.ย. เป็นวันหยุดเพิ่มอีก1วัน เพื่อเป็นการอำนวยความสะดวกให้ประชาชนได้เดินทางกลับภูมิลำเนาได้สะดวกมากขึ้น